বেআইনি জুতো কারখানার ছবি তুলতে গেলে সংবাদমাধ্যমের কর্মীদের ওপর রে রে করে তেড়ে আসে একদল স্থানীয়। সংবাদমাধ্যমের গাড়ি ও ক্যামেরা ভাঙচুরের চেষ্টা করা হয়।
 নিজস্ব প্রতিবেদন : চৌবাগায় বেআইনি জুতো কারখানায় অগ্নিকাণ্ডের খবর করতে গিয়ে আক্রান্ত ২৪ ঘণ্টা। দুষ্কৃতীদের হাতে আক্রান্ত ক্যামেরাম্যান। কার্যত জবরদস্তি করে এলাকাছাড়া করা হল সাংবাদিকদের। ভাঙচুর করার চেষ্টা হয় ক্যামেরা। কলকাতার ইএম বাইপাসের ধারে চৌবাগার জুতো কারখানায় শুক্রবার সকাল পৌনে দশটা নাগাদ আগুন লাগে। প্রাথমিকভাবে স্থানীয়রাই আগুন নেভাতে হাত লাগান। অভিযোগ, অনেক দেরিতে আসে দমকল।  প্রথমে দমকলের মাত্র তিনটি ইঞ্জিন পাঠানো হয়। এদিকে ততক্ষণে ভয়ঙ্কর আকার নিয়েছে আগুন। ঘন জনবসতি পূর্ণ এলাকায় ছড়িয়ে পড়ে আতঙ্ক। দমকল দেরিতে আসায় প্রথম থেকেই ক্ষোভ চড়ছিল। সময় যত গড়ায় ততই বাড়তে থাকে উত্তেজনা পারদ। বেআইনি ওই জুতো কারখানার ছবি তুলতে গেলে সংবাদমাধ্যমের কর্মীদের ওপর রে রে করে তেড়ে আসে একদল স্থানীয়। সংবাদমাধ্যমের গাড়ি ও ক্যামেরা ভাঙচুরের চেষ্টা করা হয়।